Dževad Karahasan

Dževad Karahasan (25. januar 1953 – 19. maj 2023) bio je jugoslavenski i bosanskohercegovački književnik, dramatičar, esejist, romanopisac i akademik.

 Biografija 
Dževad Karahasan rođen je 25. januara 1953. u Duvnu (današnji Tomislavgrad). Osnovnu školu i gimnaziju završio je u rodnom gradu. Diplomirao je na Filozofskom fakultetu Univerziteta u Sarajevu, studij komparativne književnosti i teatrologije, a u Zagrebu, na Filozofskom fakultetu u Zagrebu, branio je doktorski rad. Dugi niz godina učestvovao je u uređivanju sarajevske revije kao urednik za kulturna pitanja Odjek, te dramaturg u Zeničkom narodnom pozorištu.

Od 1986. do 1993. Karahasan je na mjestu docenta za dramaturgiju i historiju drame na Akademiji scenskih umjetnosti Univerziteta u Sarajevu, gdje vrši dužnost dekana. Bio je glavni urednik časopisa za teoriju i kritiku umjetnost Izraz u Sarajevu. Od 1993. nakon odlaska iz Sarajeva zbog rata u BiH, živi u Grazu. Od akademske 1994/95. godine gostujući je profesor na Univerzitetu u Salzburgu, 2001. u Innsbrucku, a u Berlinu od 2009/10. Godine 1995. postaje stipendist DAAD Berlin, a 1995. i 1997. je lektor za bosanski, hrvatski i srpski jezik na Odsjeku za slavistiku Univerziteta u Göttingenu. U akademskoj godini 2007/08. je stipendist naučnog kolegija Wissenschaftskolleg u Berlinu.

Od 1993. radio je kao dramaturg za pozorište ARBOS – Gesellschaft für Musik und Theater. Pisao je drame, romane, pripovijetke, eseje, historiju i kritiku teatra i učestvovao kao pozorišni reditelj. Njegovi pozorišni komadi igraju se u Austriji (Beč, Krems, Hallein, Eisenstadt, Salzburg, Villach, Klagenfurt), Njemačkoj (Gera, Erfurt, Berlin, Leipzig), Bosni i Hercegovini (Sarajevo), Ukrajini (Odesa), Češkoj (Prag, Hradec Králové, Brno), Kosovu (Priština), Poljskoj (Szczecin), Singapuru (Singapore Arts Festival) i SAD (Washington D.C.). Živio je i radio u Sarajevu i Grazu sa suprugom Draganom Tomašević-Karahasan,  gdje je preminuo 19. maja 2023. godine.

 Djela 
mini|Mezar Dževada Karahasana
Odlike su Karahasanova djela modernističke i inovativne pripovjedne tehnike u kojima se miješaju žanrovske karakteristike, esejizacija i dramatizacija proze, kao i bogatstvo jezika. Iako prvenstveno, po vlastitom izboru i angažmanu dramski pisac, Karahasan je ostvario najjače prodore u narativnoj i esejističko-memoarskoj prozi. Cijenjen i uspješan dramski autor, prije svega u zemljama njemačkog govornog područja, ovaj pisac, po mišljenju mnogih, dijeli u tom aspektu sudbinu jednoga od svojih uzora, Miroslava Krleže: kao i hrvatski pisac, i bošnjački spisatelj je fasciniran pozorištem za koje je napisao veći broj priznatih drama, no njegova najsnažnija djela su ipak, vjerovatno, romani i esejistička memoaristika.

Roman "Istočni divan", djelo o sufijskom mučeniku i svecu Al-Halladžu, kompleksnu studiju u kojoj se preklapaju vjerno rekonstruirani ambijent Bagdada u 8. vijeku, refleksivni pasaži i egzistencijalno-spiritualna drama legendarnog mučenika, pjesnika i aforističkog mislioca. Za razliku od Selimovića u romanu "Derviš i smrt", Karahasan dobro poznaje problematiku sufijskog misticizma. "Dnevnik selidbe" je upečatljiva memoarska proza, prikaz opsade Sarajeva i funkcioniranja ljudske zajednice u neljudskim okolnostima, dok je kratki roman "Sara i Serafina", o dvostrukom identitetu, stalnoj prisutnosti smrti i apsurdnoj pogibiji u opkoljenom gradu virtuozno djelo ispričano u jednom dahu do danas nedovoljno cijenjeno i ocijenjeno ostvarenje u kojemu se prelamaju dokumentaristički realizam, osobno ispovjedna naracija i borgesovski irealna atmosfera.

 Bibliografija 
 Kazalište i kritika, "Svjetlost", Sarajevo, 1980.
 Kraljevske legende, "Veselin Masleša", Sarajevo, 1980.
 Kralju ipak ne sviđa se gluma, Sarajevo, 1983.
 Strašno je vani, Sarajevo, 1984.
 O jeziku i strahu, Sarajevo, 1987.
 Model u dramaturgiji, Omladinski centar Zagreb, Zagreb, 1988.
 Istočni divan, "Svjetlost", Sarajevo, 1989.
 Východný díwán, "Kalligram", Bratislava, 2007.
 Misionari, "Svjetlost", Sarajevo, 1989.
 Stidna žitija, "Bratstvo-Jedinstvo", Novi Sad, 1989.
 Stid nedjeljom, "August Cesarec", Zagreb, 1991.
 Kuća za umorne, "August Cesarec", Zagreb, 1993.
 Dnevnik selidbe, "Duriex", Zagreb, 1993.
 Loučení se Sarajevem, "Mladá fronta", Prag, 1995.
 Al-Mukaffa, ARBOS, Klagenfurt-Salzburg-Beč, 1994.
 Povučeni anđeo, ARBOS, Klagenfurt-Salzburg-Beč, 1995.
 Šahrijarov prsten, "Bosanska riječ", Sarajevo, 1996.
 Koncert ptica, ARBOS, Beč, 1997.
 Forme teatra kao artikulirana forma života (Herbert Gantschacher), Beč, 2000.
 Noćno vijeće, "Profil internacional", Zagreb, 2005.
 Gozba, ARBOS, Villach-Hradec-Salzburg, 2005.
 Dževad Karahasan - sabrana djela (Istočni diwan, Šahrijarov prsten, Sara i Serafina, Noćno vijeće), "Dobra knjiga", Sarajevo, 2007.
 Izvještaji iz tamnog vilajeta, "Dobra knjiga", Sarajevo, 2007.
 Sjeme smrti, Sarajevo, 2012.
 Što pepeo priča, Sarajevo, 2016.

 Nagrade 

 1981. Nagrada "Veselin Masleša", Sarajevo
 1990. Jugoslovenska nagrada za roman, Sisak
 1991. Književna nagrada franjevačke provincije Bosna Srebrena
 1994. Evropska nagrada za esej "Charles Veillon", Pariz
 1995. Nagrada "Bruno Kreisky" za političku knjigu, Beč
 1996. Nagrada Stadtschreiber von Graz
 1999. Nagrada Herder, Beč
 2004. Leipciška književna nagrada za evropsko razumjevanje, Leipzig
 2010. Slovenska Nagrada Vilenica, Vilenica
 2012. Počasna nagrada  Nagrada Heinrich Heine, Düsseldorf
 2012. Goethe medalja, Goethe instituta, Düsseldorf
2020. Goetheova nagrada grada Frankfurta
2023. Nagrada za demokratiju Fritz Csoklich (posthumno)

 Reference 

 Vanjski linkovi 

 Klanjana dženaza Dževadu Karahasanu
 Intervju s Dž. Karahasanom: Nama bi bilo sjajno kada bi Putin bio naš problem, naš problem je društvo u kojem se stvaraju putini Pristupljeno 10.3.2022.

Kategorija:Bosanskohercegovački dramaturzi
Kategorija:Bosanskohercegovački pisci
Kategorija:Graz
Kategorija:Članovi ANUBiH
Kategorija:Dobitnici Nagrade "Gradski pisac Graza"
Kategorija:Dobitnici Nagrade "Veselin Masleša"
Kategorija:Dobitnici Jugoslavenske nagrade za roman
Kategorija:Dobitnici Književne nagrade franjevačke provincije Bosna Srebrena
Kategorija:Odsjek za komparativnu književnost i bibliotekarstvo Filozofskog fakulteta u Sarajevu
Kategorija:Članovi P.E.N. Centra Bosne i Hercegovine
Kategorija:Biografije, Tomislavgrad
Kategorija:Rođeni 1953.
Kategorija:Umrli 2023.
Kategorija:Akademija scenskih umjetnosti u Sarajevu
Kategorija:Članovi Njemačke akademije za jezik i poeziju
Kategorija:Dobitnici Nagrade "Herder"
Kategorija:Počasni doktori Univerziteta u Baselu
Kategorija:Dobitnici Nagrade "Bruno Kreisky"
Kategorija:Dobitnici Goetheove medalje
Kategorija:Dobitnici Nagrade "Vilenica"
Kategorija:Dobitnici Nagrade "Franz Nagl"
Kategorija:Dobitnici Goetheove nagrade
Kategorija:Dobitnici Nagrade "Fritz Czoklich"
Kategorija:Dobitnici Nagrade "Jeanette Schocken"
Kategorija:Dobitnici Nagrade "Heinrich Heine"
Kategorija:Bivši studenti Univerziteta u Sarajevu